

Jeg var længe i tvivl om, hvorvidt denne bog overhovedet skulle skrives.

Flere gange sad jeg foran et åbent dokument og stirrede på den blinkende markør uden at skrive et eneste ord. Ikke fordi jeg manglede noget at sige, men fordi jeg tvivlede på, om jeg havde ret til at sige det højt.

Så gik det op for mig:

Den følelse var præcis det, denne bog handlede om. Tvivlen på min egen stemme. Frygten for at fylde for meget. Den indre uro, der opstår, når man endelig vælger at lytte til sig selv.

Det krævede mod at sætte mine erfaringer og tanker på papir. Men gennem mange år har jeg mødt og talt med mennesker fra vidt forskellige lande, kulturer og livsvilkår. Igen og igen hørte jeg den samme stille fortælling:

De gav og gav, men et sted undervejs mistede de forbindelsen til sig selv.

Denne bog er skrevet til dem. Og den er skrevet til dig.

Du behøver ikke at befinde dig i en dyb krise for at læse den. Det er nok, at du kender følelsen af at leve et liv, der langsomt er kommet til at tilhøre alle andre. At du klarer hverdagen, tager ansvar og er der for dem omkring dig, men samtidig mærker, at noget væsentligt mangler.

Denne bog handler ikke om at blive egoistisk. Den handler om at blive bevidst. Om at kende forskel på, hvornår du giver af kærlighed og overskud, og hvornår du giver, fordi du er bange for at skuffe andre.

Det første styrker dine relationer. Det andet slider langsomt på dem, og ikke mindst på dig.

Jeg kender selv de små øjeblikke, hvor man forlader sig selv.

Som den aften, hvor jeg var inviteret til middag hos et familiemedlem. Jeg havde haft en lang dag, og hele min krop længtes efter hvile. Jeg vidste, at jeg ikke havde energien til at være social. Alt i mig sagde: Bliv hjemme.

Men så kom den velkendte stemme:

Du bliver nødt til at tage afsted, Iman. Ellers bliver de kede af det.

Så jeg tog afsted. Jeg gav mit nærvær væk, selvom min egen konto allerede var i minus.

Hvorfor vil vi hellere overskride vores egne grænser og udmatte os selv end risikere, at et andet menneske bliver skuffet et øjeblik?

Hvornår blev andres følelser vores personlige ansvar?

Denne bog er skrevet direkte fra mit hjerte.

Jeg håber, at den hjælper dig med at holde om dig selv på samme kærlige måde, som du hver dag holder om så mange andre. Og jeg håber, at den minder dig om noget, du måske har glemt:

Du må også være et menneske, der betyder noget i dit eget liv.

Med kærlighed

Iman

INTRODUKTION: DU ER HER

At leve på denne måde er som langsomt at male sit eget liv i gråtoner, mens man har travlt med at farvelægge alle andres verden.

Hvornår gjorde du sidst noget udelukkende for dig selv?

Tænk over det et øjeblik.

Ikke hvad du burde svare. Ikke hvad der lyder rigtigt eller pænt. Men hvad der faktisk er sandt.

De fleste opdager ikke, at de har mistet sig selv, mens det sker. Det foregår langsomt. Næsten umærkeligt.

Du fortsætter, fordi hverdagen kræver det. Fordi andre har brug for dig. Fordi der altid er nogen eller noget, der føles vigtigere end dine egne behov.

Og så kommer der måske en dag, hvor du mærker en fornemmelse, du ikke helt kan sætte ord på.

Det er ikke nødvendigvis sorg. Det er heller ikke almindelig træthed. Det er snarere en stille afstand til det liv, du lever.

Du passer dine opgaver. Du tager ansvar. Du er der for andre. Udadtil fungerer du måske fejlfrit, men indeni har du sværere og sværere ved at mærke dig selv.

Noget mangler.

Og måske har det manglet længere, end du har haft lyst til at indrømme.

At miste sig selv sker sjældent med et stort brag. Det sker gennem hundredvis af små øjeblikke, hvor du forlader dig selv en lille smule.

Et hurtigt ja, selvom du mener nej. Et behov, du endnu en gang skubber til side. En grænse, der bliver overskredet, uden at du siger noget.

En drøm, du bliver ved med at udsætte.

En mavefornemmelse, du overhører, fordi du er bange for at skuffe nogen.

Det er ikke kun et spørgsmål om at sige ja eller nej til en aftale i kalenderen. Det stikker langt dybere.

Det handler om de øjeblikke, hvor du mærker en tydelig mavefornemmelse, en stille intuition, der fortæller dig, hvad der er rigtigt for dig, men alligevel vælger at overhøre den.

Det er følelsen af at gå på kompromis med dine værdier, dine drømme og din tid, fordi du frygter, at du ikke er god nok, hvis du holder op med at tilpasse dig. Det er den usynlige, tunge skyldfølelse, der rammer dig som en lussing, i samme øjeblik du forsøger at gøre noget, der kun er for din egen skyld.

Hvis du genkender den følelse, er du landet det rette sted.

Denne bog er ikke en opfordring til at vende ryggen til verden eller de mennesker, du elsker. Den er en invitation til at vende tilbage til dig selv.

At sætte dig selv først betyder ikke, at du skal lukke dit hjerte. Det betyder, at du ikke længere behøver at forlade dig selv for at være der for andre.

Fra naturens side har jeg altid haft et hjerte, der banker for at lytte, hjælpe og støtte andre i deres heling. Men i min længsel efter at gøre andre glade opdagede jeg en universel sandhed: Du kan ikke hjælpe andre med at hele, hvis det sker på bekostning af dig selv.

Nogle mennesker bruger hele livet på at være broen for andre. De forbinder, støtter, bærer og holder sammen på det hele. Men ingen bro kan bære en uendelig vægt, hvis ingen lægger mærke til det pres, den står under.

Til sidst begynder fundamentet at slå revner.

Ikke fordi broen er svag, men fordi den så længe har båret alle andre, at den har glemt, at den også selv har brug for fast grund under sig.

Når du konstant giver fra et sted, der allerede er tomt, bliver kærlighed langsomt til pligt. Omsorg bliver til udmattelse. Og det liv, du forsøger at holde sammen på for alle andre, begynder at falde fra hinanden inde i dig.

Men du er her nu. Det betyder noget.

Måske har en del af dig allerede mærket, at noget må forandres. Måske ved du endnu ikke hvad eller hvordan. Det behøver du heller ikke at vide.

I de kommende kapitler undersøger vi, hvordan du kan komme så langt væk fra dig selv uden bevidst at have valgt det. Vi ser på kroppen, skyldfølelsen, rollerne, relationerne og de små valg, der langsomt kan føre dig hele vejen hjem igen.

Ikke gennem store og dramatiske løfter.

Men gennem små, ærlige skridt.

Du behøver ikke at være klar. Du skal bare være villig.




KAPITEL 1:

ÅRENE GIK, OG DU VAR HER IKKE

Lad mig fortælle dig om en tirsdag aften.

Børnene var lagt i seng. Køkkenet var ryddet, og huset var indhyllet i den særlige stilhed, der kun opstår sent om aftenen, når dagens krav endelig er forbi.

Jeg stod ved køkkenbordet og ventede på at mærke lettelsen.

Men den kom ikke.

I stedet tog jeg telefonen frem og begyndte at scrolle. Ikke efter noget bestemt. Jeg scrollede bare. Billeder, overskrifter og videoer, der startede af sig selv. Tyve minutter forsvandt uden at efterlade det mindste spor.

Da jeg lagde telefonen fra mig og kiggede ud i det mørke, stille køkken, stillede jeg mig selv et enkelt spørgsmål:

Hvad har jeg egentlig brug for lige nu?

Ikke hvad der skulle gøres næste dag. Ikke hvad der ville glæde et andet menneske. Men hvad jeg selv havde brug for.

Lige dér. I det øjeblik.

Der kom intet svar.

Jeg stod tilbage med en mærkelig tomhed. Det gik op for mig, at jeg, som havde brugt årevis på at vide præcis, hvad alle andre omkring mig havde brug for, ikke kunne besvare det mest grundlæggende spørgsmål om mig selv.

Ikke fordi jeg var for træt til at tænke.

Men fordi jeg ikke længere kunne finde svaret.

Det var forsvundet så langsomt, at jeg ikke havde bemærket det.

Sådan kan det se ud, når man gradvist siver ud af sit eget liv.

Udefra fungerer alt. Du møder op, tager ansvar og er den klippe, andre altid kan regne med. Men indeni vokser afstanden til det liv, du lever.

Du bevæger dig gennem dagene som en kompetent tilskuer i stedet for som hovedpersonen i dit eget liv.

Om aftenen sætter du dig måske i sofaen. Åbner Netflix.

Scroller i fyrre minutter uden at vælge noget. Går i seng og begynder forfra næste morgen.

Det er ikke nødvendigvis hvile.

Nogle gange er det et menneske, der er løbet tør.

Jeg har talt med mange, som kender den tilstand. Mennesker med forskellige baggrunde og i vidt forskellige livsfaser. Udefra lignede deres liv ikke hinanden, men én ting gik igen:

Når jeg spurgte, hvad de gjorde udelukkende for deres egen skyld, noget, de valgte, blot fordi det gav dem glæde, blev der stille.

Ikke fordi de ikke forstod spørgsmålet.

Men fordi svaret lå begravet under noget, de ikke havde besøgt i årevis.

En mand fortalte mig, at han engang havde spillet guitar. Han kunne ikke huske, hvornår han var holdt op.

En kvinde havde løbet. Ikke som en pligt eller for at opnå et bestemt resultat, men fordi hun elskede følelsen af frihed.

Tredje fortalte, at han engang havde læst bøger. Nu scrollede han bare.

Det, der ramte mig mest, var ikke, at de havde givet slip på noget, de elskede. Det var, at ingen af dem bevidst havde besluttet at stoppe.

Det, der gav dem glæde, var bare gledet ud i kulissen, mens hverdagen buldrede videre. De havde ikke opdaget tabet, før nogen spurgte dem direkte.

Jeg kendte det alt for godt fra mig selv.

Jeg voksede op i Danmark i en varm og social familie. Allerede som barn var jeg optaget af, at alle omkring mig havde det godt. Jeg ønskede, at min mor skulle være stolt af mig. At min far skulle se, hvad jeg kunne. At mine venner skulle føle sig set, hørt og støttet.

Det føltes naturligt.

Det føltes som kærlighed.

Men det blev også begyndelsen på et mønster, jeg skulle bruge mange år på at forstå. For i lang tid troede jeg, at det at passe ind var det samme som at høre til.

Jeg lærte hurtigt at aflæse et rum. At mærke, hvad andre manglede. At tilpasse min energi til stemningen, før nogen overhovedet havde sagt noget.

På mange måder gjorde det mig nærværende, opmærksom og omsorgsfuld. Men der er en høj pris forbundet med hele tiden at forsøge at være den, andre forventer.

Langsomt begynder du at slibe de kanter væk, der gør dig genkendelig.

Du dæmper din stemme.

Gør dine ønsker mindre.

Vælger det sikre frem for det sande.

Ikke nødvendigvis fordi nogen tvinger dig

